इनफोसिस का शुद्ध लाभ 9.72% बढ़कर 1,906 करोड़ रुपये  
इनफोसिस ने सितंबर में समाप्त हुई दूसरी तिमाही में अपने एकीकृत शुद्ध लाभ में 9.72 प्रतिशत की वृद्धि दर्ज की है।
आईटी क्षेत्र की दिग्गज कंपनी इनफोसिस ने सितंबर में समाप्त हुई दूसरी तिमाही में अपने एकीकृत शुद्ध लाभ में 9.72 प्रतिशत की वृद्धि दर्ज की और उसका लाभ 1,906 करोड़ रुपये पहुंच गया।  कंपनी ने बंबई स्टॉक एक्सचेंज को दी सूचना में बताया कि बीते वित्त वर्ष की इसी अवधि में उसे 1,737 करोड़ रुपये का शुद्ध लाभ हासिल हुआ था। इनफोसिस ने कहा कि समीक्षाधीन तिमाही में उसकी सकल आय 16.58 प्रतिशत की बढ़त के साथ 8,099 करोड़ रुपये रही, जबकि बीते वित्त वर्ष की इसी तिमाही में कंपनी को 6,947 करोड़ रुपये की आय हुई थी।  इनफोसिस के सीईओ एवं प्रबंध निदेशक एसडी शिबुलाल ने एक बयान में कहा,  वैश्विक आर्थिक माहौल अब भी अनिश्चितताओं से भरा है। इसे लेकर आईटी कंपनियों को चिंतित होना चाहिए। ऐसे माहौल में ग्राहक कारोबार बढ़ाने और निवेश पर अधिक रिटर्न के लिए नए अवसर तलाश रहे हैं। कंपनी को 31 दिसंबर को समाप्त होने वाली तीसरी तिमाही में 8,826 करोड़ रुपये से 9,012 करोड़ रुपये के दायरे में आय होने की उम्मीद है जो साल दर साल 24.2 से 26.8 प्रतिशत की वृद्धि दर्शाता है।  मार्च, 2012 को समाप्त होने वाले वित्त वर्ष में कंपनी को अपनी आय 33,501 करोड़ रुपये से 34,088 करोड़ रुपये की दायरे में रहने का अनुमान है। कंपनी के निदेशक मंडल ने 15 रुपये प्रति इक्विटी शेयर का अंतरिम लाभांश देने का प्रस्ताव किया है।